# Άρθρο 13

# Προστασία των δένδρων.

Προστατευόμενα θεωρούνται όλα ανεξαιρέτως τα δένδρα που φύονται στους αστικούς κοινόχρηστους χώρους πρασίνου (δενδροστοιχίες, άλση, πάρκα, νησίδες κ.λπ.) του Δήμου Ιωαννιτών ανεξαρτήτως του μεγέθους τους, του είδους τους ή άλλων χαρακτηριστικών τους.

**13.1 - Μέτρα προστασίας.**

Τα απαραίτητα μέτρα που οφείλει να λαμβάνει η αρμόδια υπηρεσία πρασίνου για την προστασία των δέντρων που βρίσκονται σε κοινόχρηστους χώρους πρασίνου και ιδιαίτερα σε σχηματισμό δεντροστοιχιών είναι κυρίως:

* η στήριξη του κορμού σε νεαρά φυτά και δενδρύλλια,
* η περίφραξη του κορμού για την αποτροπή ζημιών κατά τη διενέργεια οικοδομικών εργασιών,
* η κάλυψη της περιοχής των ριζών με υδατοπερατό υλικό για προστασία από τη συμπίεση του εδάφους που οφείλεται στη διέλευση οχημάτων ή στην εναπόθεση υλικών,
* η άρδευση των δέντρων σε περιοχές με υποχώρηση του υδροφόρου ορίζοντα,
* η χρήση κατάλληλου φυτοχώματος με προσμείξεις οργανικών ουσιών σε επανεπιχώσεις ανοιγμάτων στην προστατευόμενη περιοχή των ριζών των δέντρων για την εξασφάλιση της ανταλλαγής αερίων και ορθών υδρολογικών συνθηκών και της ισορροπίας θρεπτικών ουσιών,
* η αποτροπή της φθοράς των δέντρων και γενικότερα της υποβάθμισης του πρασίνου, ιδίως κατά την περίπτωση υλοποίησης έργων του Δήμου Ιωαννιτών είτε από ανάδοχο ιδιώτη, είτε από φυσικό ή νομικό πρόσωπο.

**13.2 - Μεταχρωματικό έλκος πλατάνου.**

Η ασθένεια του μεταχρωματικού έλκους του πλατάνου, που προκαλείται από το μύκητα *Ceratocystis platani και* έχει ευρεία εξάπλωση και στην επικράτεια του Δήμου Ιωαννιτών, είναι η πλέον καταστρεπτική ασθένεια του ομώνυμου φυτικού είδους, προκαλώντας την νέκρωση των προσβεβλημένων δέντρων. Προσώρας δεν έχει βρεθεί αποτελεσματικός τρόπος τόσο θεραπείας όσο και αντιμετώπισής της.

Ο κυριότερος παράγοντας διασποράς και διάδοσης του παθογόνου είναι ο άνθρωπος που μεταφέρει μηχανικά την ασθένεια από τα προσβεβλημένα φυτά στα υγιή, με την χρήση εργαλείων και μηχανημάτων εκσκαφής, μηχανημάτων υλοτομίας και κλαδευτικών μηχανημάτων (αλυσοπρίονα, κ.λπ.).

Ο μοναδικός τρόπος αντιμετώπισης των προσβεβλημένων δέντρων, είναι η υλοτόμηση και η επιτόπια καύση αυτών. Η αντιμετώπιση της ασθένειας είναι περισσότερο αποτελεσματική όταν γίνει έγκαιρη διάγνωση και επέμβαση επί των ασθενών δένδρων.

Επειδή το παθογόνο μεταδίδεται κατά βάση ανθρωπογενώς, ο κυριότερος τρόπος περιορισμού της διασποράς του είναι η λήψη προληπτικών φυτοπροστατευτικών μέτρων (Κ.Υ.Α. 119999/22-09-2004). Η διαδικασία που θα πρέπει να ακολουθείται υποχρεωτικά σε περίπτωση που απαιτείται υλοτομία, κλάδευση ή εκρίζωση δέντρων πλατάνου, καθώς και την αντίστοιχη διαδικασία που θα πρέπει να ακολουθείται σε περίπτωση επιβεβαιωμένης προσβολής του μύκητα *Ceratocystis platani* σε άτομα πλατάνου, προβλέπεται στην με αρ. 38/2010 Δασική Αστυνομική Διάταξη της Διεύθυνση Δασών Ιωαννίνων.

Ο δήμος μας συνεργάζεται στενά με τις τοπικές Δασικές Υπηρεσίες προκειμένου να υπάρξει μια συντονισμένη προσπάθεια έγκαιρου εντοπισμού, πιστοποίησης και λήψης των προβλεπόμενων κατάλληλων μέτρων, προκειμένου να αποφευχθεί ο κίνδυνος καταστροφής της αιωνόβια χλωρίδας της περιοχής μας από τον παθογόνο μύκητα.